Ábrahám Erika

*Hétköznapi Eufória*

Emlékeztek a lányra, a zöld szemű, szép Eufóriára?

Vörös hajával beragyogta a délelőttöt, ránk nézett,

gyönyörű volt, érfalakon lobbant be az élet.

Képzeljétek, itt van, láttam, olyan, mint volt,

a cébéában járt, kivette kezemből a szatyrot.

Itt van, bemászik az ablakokon, nem ígérget,

jön, átlendül a tér egy más, vörösen lobogó

geometriába, s nem félünk többé, itt van

szép Eufória, nézzétek, ügyesebb a halálnál.

*Átvitel*

Én nem tudom, ezek a buzi

drótok folyton összeakadnak.

Betölt, nem tölt be, nem válaszol,

kikapcsoltam-e, rém unalmas.

Alig várom a telepátiás részt,

komolyan, ugorjunk már oda!

Nem könnyebb lenne minden

gondolatátvitellel?

De jó lesz majd, gyerekek,

csak úgy, lazán magunkba nézni:

hé, Egyetlen, kösz szépen, elég

szar volt, de most már mindegy,

megjöttek a nullák kis kerülővel!